KIRJALLINEN KYSYMYS E-3155/01

esittäjä(t): Karin Riis-Jørgensen (ELDR) komissiolle

(14. marraskuuta 2001)

Aihe: Pakkauksista ja pakkausjätteistä annetun direktiivin (94/62/EY) tulkinta

Yllä mainitun direktiivin tulkinnasta on syntynyt erimielisyyksiä. Siksi pyydän komissiota ilmoittamaan oman tulkintansa direktiivistä 94/62/EY(1).

Tulkitseeko komissio direktiiviä 94/62/EY niin, että lasi, jossa on tietyn panimon nimi ja jota käytetään ravintoloissa, baareissa tai muissa vastaavissa paikoissa ja josta tarjoillaan vain sen panimon olutta, jonka nimi lasissa on, voidaan määritellä kuluttajapakkaukseksi?

(1) EYVL L 365, 31.12.1994, s. 10.

Margot Wallströmin komission puolesta antama vastaus

(16. tammikuuta 2002)

Komission mukaan lasia, jossa on tietyn panimon nimi ja jota käytetään ravintoloissa, baareissa tai muissa vastaavissa paikoissa ja josta tarjoillaan vain sen panimon olutta, jonka nimi lasissa on, ei voida määritellä pakkaukseksi tai kuluttajapakkaukseksi pakkauksista ja pakkausjätteistä 20. joulukuuta 1994 annetun Euroopan parlamentin ja neuvoston direktiivin 94/62/EY perusteella.

Pakkauksen on täytettävä pakkauksen tehtävä, ja kuluttajapakkauksen on oltava tarkoitettu myyntipaikalla loppukäyttäjälle tai kuluttajalle myytävän yksikön säilytykseen. Kuvatun lainen lasi ei täytä mitään näistä ehdoista.

Direktiivin 3 artiklan 1 kohdan 1 alakohdan mukaan pakkauksella tarkoitetaan mistä tahansa materiaaleista koostuvaa tuotetta, joka on tarkoitettu tiettyjen tavaroiden säilytykseen ja suojaamiseen, jotka voivat olla mitä tahansa raaka-aineista valmiisiin tuotteisiin, sekä mahdollistamaan niiden käsittelyn ja kuljetuksen tuottajalta kuluttajalle tai käyttäjälle ja helpottamaan niiden esillepanoa. Kaikkia samoihin tarkoituksiin käytettäviä kertakäyttötuotteita on myös pidettävä pakkauksina.

Direktiivin 3 artiklan 1 kohdan 1 alakohdan a luetelmakohdan mukaan kuluttajapakkaus on pakkaus, joka on tarkoitettu myyntipaikalla loppukäyttäjälle tai kuluttajalle myytävän yksikön säilytykseen.

Tavallisesti lasista tai muovista valmistettu pestävä ja uudelleen käytettävä juomalasi ei täytä pakkauksen tehtävää, minkä vuoksi sitä ei pidetä pakkausdirektiivissä tarkoitettuna pakkauksena.

Vastaavasti erikseen, tyhjänä ja juomalasina myytävää juomalasia ei pidetä pakkauksena.

Mikäli jokin tuote myydään lasissa, jota voidaan käyttää juomalasina sen jälkeen kun lasin sisältämä tuote on käytetty loppuun, lasia pidetään pakkauksena.

Niin sanottu pakkausdirektiivin 21 artiklalla perustettu komitea on vahvistanut kertakäyttötuotteiden määrittelyn yhteydessä edellytykset, joilla pakkaus täyttää pakkauksen tehtävän tai tarkoituksen. Tämä käy ilmi 11. maaliskuuta 1999 pidetyssä istunnossa hyväksytystä asiakirjasta Yhteisymmärrys pakkauksen määritelmän tulkinnasta. Asiakirja toimitetaan suoraan parlamentin jäsenelle ja parlamentin sihteeristöön.

Kysymyksessä kuvatun laista lasia, jota käytetään tarjoiluun mm. ravintoloissa, ei voida komission mukaan pitää kuluttajapakkauksenakaan, koska kuluttajapakkauksella tarkoitetaan pakkausta, joka on tarkoitettu myyntipaikalla loppukäyttäjälle tai kuluttajalle myytävän yksikön säilytykseen (ks. edellä kuluttajapakkauksen määritelmä). Asiakkaalle myydään ainoastaan olutta, ei lasia.